CELEX: 32015D2414
Language: el
Date: 2015-12-17 00:00:00
Title: Εκτελεστική απόφαση (EE) 2015/2414 της Επιτροπής, της 17ης Δεκεμβρίου 2015, σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του εναρμονισμένου προτύπου EN 521:2006 «Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας», σύμφωνα με την οδηγία 2009/142/ΕΚ του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2015) 9145] (Κείμενο που παρουσιάζει ενδιαφέρον για τον ΕΟΧ)

19.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 333/120
            
         ΕΚΤΕΛΕΣΤΙΚΉ ΑΠΌΦΑΣΗ (EE) 2015/2414 ΤΗΣ ΕΠΙΤΡΟΠΉΣ
   της 17ης Δεκεμβρίου 2015
   σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης των στοιχείων αναφοράς του εναρμονισμένου προτύπου EN 521:2006 «Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας», σύμφωνα με την οδηγία 2009/142/ΕΚ του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2015) 9145]
      
   
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2009/142/ΕΚ του Ευρωπαϊκού Κοινοβουλίου και του Συμβουλίου, της 30ής Νοεμβρίου 2009, σχετικά με τις συσκευές αερίου (1), και ιδίως το άρθρο 6 παράγραφος 1,
   Έχοντας υπόψη τη γνώμη της επιτροπής που έχει συσταθεί δυνάμει του άρθρου 22 του κανονισμού (ΕΕ) αριθ. 1025/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με την ευρωπαϊκή τυποποίηση, την τροποποίηση των οδηγιών του Συμβουλίου 89/686/ΕΟΚ και 93/15/ΕΟΚ και των οδηγιών του Ευρωπαϊκού Κοινοβουλίου και του Συμβουλίου 94/9/ΕΚ, 94/25/ΕΚ, 95/16/ΕΚ, 97/23/ΕΚ, 98/34/ΕΚ, 2004/22/ΕΚ, 2007/23/ΕΚ, 2009/23/ΕΚ και 2009/105/ΕΚ και την κατάργηση της απόφασης 87/95/ΕΟΚ του Συμβουλίου και της απόφασης αριθ. 1673/2006/ΕΚ του Ευρωπαϊκού Κοινοβουλίου και του Συμβουλίου (2),
   Εκτιμώντας τα ακόλουθα:
   
               (1)
            
            
               Η οδηγία 2009/142/ΕΚ προβλέπει ότι οι συσκευές αερίου («οι συσκευές») μπορούν να διατίθενται στην αγορά και να τίθενται σε λειτουργία μόνον εφόσον, κανονικά χρησιμοποιούμενες, δεν θέτουν σε κίνδυνο την ασφάλεια ανθρώπων, κατοικίδιων ζώων ή αγαθών.
            
         
               (2)
            
            
               Οι συσκευές πρέπει να πληρούν τις βασικές απαιτήσεις που ορίζονται στο παράρτημα I της οδηγίας 2009/142/ΕΚ. Τεκμαίρεται ότι πληρούν τις εν λόγω απαιτήσεις εφόσον συμμορφώνονται με τα εθνικά πρότυπα τα οποία ισχύουν γι' αυτές και τα οποία θέτουν σε εφαρμογή τα εναρμονισμένα πρότυπα, των οποίων τα στοιχεία αναφοράς έχουν δημοσιευθεί στην Επίσημη Εφημερίδα της Ευρωπαϊκής Ένωσης.
            
         
               (3)
            
            
               Στις 28 Δεκεμβρίου 2005 η Ευρωπαϊκή Επιτροπή Τυποποίησης (CEN) ενέκρινε το εναρμονισμένο πρότυπο EN 521:2006 «Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας». Ο αριθμός αναφοράς του προτύπου δημοσιεύτηκε στη συνέχεια στην Επίσημη Εφημερίδα της Ευρωπαϊκής Ένωσης
                   (3).
            
         
               (4)
            
            
               Στις 30 Ιουνίου 2014 οι Κάτω Χώρες υπέβαλαν επίσημη ένσταση σύμφωνα με το άρθρο 6 παράγραφος 1 της οδηγίας 2009/142/ΕΚ, όσον αφορά το εναρμονισμένο πρότυπο EN 521:2006. Η επίσημη ένσταση βασίζεται στην εκτίμηση ότι το πρότυπο δεν ικανοποιεί πλήρως τις ουσιώδεις απαιτήσεις της οδηγίας 2009/142/ΕΚ.
            
         
               (5)
            
            
               Σύμφωνα με τις Κάτω Χώρες, ύστερα από μία σειρά ατυχημάτων με φορητές εστίες αερίου οριζόντιου σχεδιασμού και την επακόλουθη επιτήρηση της αγοράς των εν λόγω προϊόντων, διαπιστώθηκε ότι τα εν λόγω προϊόντα, όταν χρησιμοποιούνται κανονικά, παρουσιάζουν κίνδυνο για τους χρήστες. Ειδικότερα, όταν οι εστίες αερίου οριζόντιου σχεδιασμού χρησιμοποιούνταν με πλάκα γκριλ ή τηγάνι με διάμετρο μεγαλύτερη των 180 mm, η θερμοκρασία της φιάλης του αερίου ήταν πολύ υψηλότερη από αυτή των 50 °C, η οποία είναι η προβλεπόμενη θερμοκρασία με βάση το πρότυπο EN 521:2006, με κίνδυνο πυρκαγιάς ή έκρηξης της φιάλης. Οι Κάτω Χώρες επισημαίνουν ότι οι δοκιμές που ορίζονται στο πρότυπο EN 521: 2006 δεν καλύπτουν επαρκώς τους κινδύνους από αυτές τις φορητές εστίες ή παρόμοιες συσκευές αερίου, αφού οι συσκευές αυτές δεν είναι ασφαλείς όταν χρησιμοποιούνται με μεγάλα τηγάνια, και ότι, ως εκ τούτου, το πρότυπο EN 521:2006 δεν πληροί τις βασικές απαιτήσεις των σημείων 1.1 και 3.1.1 του παραρτήματος I της οδηγίας 2009/142/ΕΚ.
            
         
               (6)
            
            
               Οι φορητές εστίες αερίου οριζόντιου σχεδιασμού είναι φορητές συσκευές αερίου για μαγείρεμα και καλύπτονται από την οδηγία 2009/142/ΕΚ. Αποτελούν, από κοινού με τις εστίες αερίου κατακόρυφου σχεδιασμού, τους δύο βασικούς τύπους σχεδιασμού φορητών εστιών αερίου που συνδέονται απευθείας με φιάλες αερίου. Σε αντίθεση με τις εστίες αερίου κατακόρυφου σχεδιασμού, οι οποίες αποτελούνται από διάταξη καυστήρα που προσαρμόζεται στην κορυφή μιας φιάλης αερίου ή ενός θαλάμου για φιάλη αερίου, οι εστίες αερίου οριζόντιου σχεδιασμού αποτελούνται από διάταξη καυστήρα που προσαρμόζεται σε οριζόντιο σώμα που περιλαμβάνει ενσωματωμένο θάλαμο φιάλης αερίου δίπλα στον καυστήρα. Οι φορητές εστίες αερίου οριζόντιου σχεδιασμού φαίνεται πως καταλαμβάνουν ένα ολοένα αυξανόμενο μερίδιο στην αγορά φορητών εστιών αερίου, που αποτελούν καταναλωτικά προϊόντα και χρησιμοποιούνται συνήθως σε οικογενειακές δραστηριότητες αναψυχής.
            
         
               (7)
            
            
               Σύμφωνα με την οδηγία 2009/142/ΕΚ οι συσκευές πρέπει να σχεδιάζονται και να κατασκευάζονται κατά τρόπο ώστε να λειτουργούν με ασφάλεια και να μην συνιστούν κίνδυνο κατά τη συνήθη χρήση τους. Επιπλέον, δεν πρέπει να παρουσιάζουν αστάθεια, παραμόρφωση, ρήγμα ή φθορά που να μειώνει την ασφάλειά τους. Τέλος, μέρη των συσκευών που πρόκειται να γειτνιάζουν με το δάπεδο ή με άλλες επιφάνειες, δεν πρέπει να θερμαίνονται σε θερμοκρασίες που συνεπάγονται κινδύνους για τον περιβάλλοντα χώρο.
            
         
               (8)
            
            
               Το πρότυπο EN 521:2006 καλύπτει μεγάλο φάσμα φορητών συσκευών που λειτουργούν με καύση υγροποιημένων αερίων πετρελαίου υπό πίεση ατμού και που προορίζονται να χρησιμοποιηθούν με μη επαναπληρούμενες φιάλες, όπως οι συσκευές μαγειρέματος, φωτισμού και θέρμανσης. Παραδείγματα μαγειρικών συσκευών που καλύπτονται από το πρότυπο είναι οι πλάκες και τα γκριλ ψησίματος, καθώς και ορισμένα είδη μπάρμπεκιου, με εξαίρεση τα μπάρμπεκιου που μπορούν να χρησιμοποιηθούν σε εσωτερικούς χώρους. Το πρότυπο EN 521:2006 περιέχει λεπτομερείς διατάξεις και σχέδια σχετικά με την κατασκευή και τα χαρακτηριστικά επιδόσεων που αφορούν την ασφάλεια και την ορθολογική χρήση ενέργειας των φορητών συσκευών που καλύπτονται από το πεδίο εφαρμογής του, συμπεριλαμβανομένων των μεθόδων δοκιμής και απαιτήσεων πληροφόρησης.
            
         
               (9)
            
            
               Το πρότυπο EN 521:2006 προβλέπει, σε διάφορες ρήτρες, ότι οι δοκιμές για την επαλήθευση της σταθερότητας, της θερμοκρασίας κ.λπ., θα πρέπει να διεξάγονται με δοχείο διαμέτρου 180 mm, μολονότι στον πίνακα Α.1 (Χαρακτηριστικά τηγανιών που χρειάζονται για τη δοκιμή) του παραρτήματος Α του προτύπου, αναφέρονται διαστάσεις τηγανιών από 120 mm έως 340 mm. Επιπλέον, οι οδηγίες και οι προειδοποιήσεις που πρέπει να παρέχονται με τη συσκευή δεν περιέχουν καμία ένδειξη που να εφιστά την προσοχή του χρήστη στο γεγονός ότι επιτρέπεται να χρησιμοποιούνται μόνο τηγάνια με μέγιστη διάμετρο 180 mm.
            
         
               (10)
            
            
               Το πρότυπο EN 521:2006 χρησιμοποιείται ευρέως ως πρότυπο αναφοράς για την επαλήθευση της συμμόρφωσης φορητών εστιών αερίου οριζόντιου σχεδιασμού με τις ουσιώδεις απαιτήσεις της οδηγίας 2009/142/ΕΚ. Ωστόσο, το πρότυπο EN 521:2006 δεν περιέχει καμία ρήτρα που να παραπέμπει σε κινδύνους που σχετίζονται με τη χρήση τηγανιών με διάμετρο μεγαλύτερη από 180 mm σε εστίες αερίου οριζόντιου σχεδιασμού. Δεν προβλέπει καμία προειδοποίηση προς τους χρήστες για τη χρήση μεγαλύτερων τηγανιών. Επιπλέον, το πρότυπο δεν περιέχει καμία απαίτηση σχεδιασμού (τεχνική προδιαγραφή) που θα ήταν εφικτή, αν ληφθούν υπόψη οι τεχνολογικές εξελίξεις, ώστε να καταστεί ανέφικτη η χρήση μεγαλύτερων τηγανιών από αυτά που εγγυώνται την ασφάλεια κατά τη χρήση. Κατά συνέπεια, οι φορητές εστίες αερίου οριζόντιου σχεδιασμού που κυκλοφορούν στην αγορά δεν είναι σχεδιασμένες κατά τρόπο που να προλαμβάνονται κίνδυνοι από τη χρήση τηγανιών μεγαλύτερων από 180 mm και δεν διαθέτουν καμία σχετική προειδοποίηση ή πληροφορία. Ωστόσο, οι φιάλες αερίου των φορητών εστιών αερίου οριζόντιου σχεδιασμού είναι, από άποψη θερμοκρασίας, πιο ευαίσθητες στη χρήση μεγάλων τηγανιών, σε σχέση με τις φιάλες αερίου εστιών αερίου κατακόρυφου σχεδιασμού, για τις οποίες δεν έχουν αναφερθεί ατυχήματα ή άλλα προβλήματα.
            
         
               (11)
            
            
               Ελλείψει προειδοποίησης ή σχεδιαστικής προδιαγραφής που θα περιόριζε τη δυνατότητα χρήσης τηγανιών με διάμετρο μεγαλύτερη από 180 mm σε φορητές εστίες αερίου οριζόντιου σχεδιασμού, είναι εύλογο να αναμένεται ότι οι καταναλωτές, κατά την παρασκευή τροφίμων για την οικογένειά τους, μπορεί να χρησιμοποιούν μεγαλύτερα τηγάνια. Η συμπεριφορά τους πρέπει να θεωρείται ευλόγως προβλέψιμη και, ως εκ τούτου, ως «κανονική χρήση» κατά την έννοια της οδηγίας 2009/142/ΕΚ. Ορισμένοι κατασκευαστές, με δική τους πρωτοβουλία, λαμβάνουν ήδη υπόψη την πρακτική αυτή και προσαρμόζουν στις συσκευές τους προειδοποίηση προς τους χρήστες να μη χρησιμοποιούν τηγάνια μεγαλύτερα από 180 mm.
            
         
               (12)
            
            
               Όπως προκύπτει από το περιεχόμενο του προτύπου EN 521:2006, το πρότυπο δεν λαμβάνει υπόψη τις ιδιαιτερότητες των φορητών εστιών αερίου οριζόντιου σχεδιασμού. Περιλαμβάνει μόνο σχέδια και δοκιμές που αφορούν τις εστίες αερίου κατακόρυφου σχεδιασμού. Αυτό απεικονίζει την κατάσταση κατά τη χρονική στιγμή σύνταξης του προτύπου, δεδομένου ότι αυτός ο τύπος φορητών εστιών αερίου δεν είχε ακόμη εισαχθεί στην αγορά. Προκύπτει, ως εκ τούτου, ότι το πρότυπο EN 521:2006 καλύπτει μόνο τις εστίες αερίου κατακόρυφου σχεδιασμού και όχι τις εστίες οριζόντιου σχεδιασμού, τις οποίες αφορά η επίσημη ένσταση που υποβλήθηκε από τις Κάτω Χώρες. Ωστόσο, αυτό δεν αντανακλάται ούτε στο πεδίο εφαρμογής ούτε σε οποιαδήποτε άλλη από τις ρήτρες του. Έτσι δημιουργείται κίνδυνος σύγχυσης μεταξύ των κατασκευαστών, των κοινοποιημένων οργανισμών και άλλων ενδιαφερόμενων μερών σχετικά με το εύρος του πεδίου εφαρμογής του προτύπου EN 521:2006.
            
         
               (13)
            
            
               Με βάση το πρότυπο EN 521:2006, καθώς και τις πληροφορίες που υποβλήθηκαν από τις Κάτω Χώρες και τα άλλα κράτη μέλη, από την Ευρωπαϊκή Επιτροπή Τυποποίησης (CEN) και από τον κλάδο παραγωγής, και ύστερα από διαβούλευση με την ομάδα εργασίας για τις συσκευές αερίου, υπάρχει ευρεία συμφωνία ως προς το ότι ελλείψει διατάξεων στο πρότυπο EN 521:2006 για την αντιμετώπιση των ιδιαιτεροτήτων των φορητών εστιών αερίου οριζόντιου σχεδιασμού και τους συναφείς κινδύνους, το πρότυπο δεν ικανοποιεί τις ουσιώδεις απαιτήσεις της οδηγίας 2009/142/ΕΚ όσον αφορά αυτό το είδος συσκευών. Οι κατασκευαστές φορητών εστιών αερίου θα πρέπει, επομένως, να διασφαλίζουν ότι οι συσκευές τους συμμορφώνονται με τις ουσιώδεις απαιτήσεις της οδηγίας 2009/142/ΕΚ με άλλα μέσα, με την επιφύλαξη της επαλήθευσης κατά τη διάρκεια της αξιολόγησης της συμμόρφωσης. Τα πιστοποιητικά εξέτασης τύπου ΕΚ για τις εν λόγω συσκευές που έχουν ήδη εκδοθεί βάσει του τεκμηρίου της συμμόρφωσης με την οδηγία 2009/142/ΕΚ θα πρέπει να επανεξεταστούν ώστε να διαπιστωθεί κατά πόσον οι εν λόγω συσκευές πληρούν τις ουσιώδεις απαιτήσεις της εν λόγω οδηγίας.
            
         
               (14)
            
            
               Ο αριθμός αναφοράς του προτύπου EN 521:2006 θα πρέπει να συνεχίσει να δημοσιεύεται στην Επίσημη Εφημερίδα της Ευρωπαϊκής Ένωσης, δεδομένου ότι δεν αναφέρθηκαν προβλήματα όσον αφορά τη συμμόρφωσή του με τις ουσιώδεις απαιτήσεις της οδηγίας 2009/142/ΕΚ, όσον αφορά τις συσκευές που εμπίπτουν στο πεδίο εφαρμογής του. Ωστόσο, για να εξασφαλιστεί η ασφάλεια δικαίου ως προς το εύρος του πεδίου εφαρμογής του προτύπου EN 521:2006 και, ως εκ τούτου, το εύρος του τεκμηρίου συμμόρφωσης, η δημοσίευση θα πρέπει να συνοδεύεται από προειδοποίηση που να εφιστά την προσοχή στο γεγονός ότι το πρότυπο EN 521:2006 δεν καλύπτει τις φορητές εστίες αερίου οριζόντιου σχεδιασμού,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   1.   Η αναφορά του εναρμονισμένου προτύπου EN 2006:521 «Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας» δεν αποσύρεται από την Επίσημη Εφημερίδα της Ευρωπαϊκής Ένωσης.
   2.   Η δημοσίευση του αριθμού αναφοράς του προτύπου EN 521:2006 στην Επίσημη Εφημερίδα της Ευρωπαϊκής Ένωσης συνοδεύεται από προειδοποίηση, όπως αυτή ορίζεται στο παράρτημα.
   Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 17 Δεκεμβρίου 2015.
      
         
            Για την Επιτροπή
         
         Elżbieta BIEŃKOWSKA
         
            Μέλος της Επιτροπής
         
      
   
   
      (1)  ΕΕ L 330 της 16.12.2009, σ. 10.
   
      (2)  ΕΕ L 316 της 14.11.2012, σ. 12.
   
      (3)  Ανακοίνωση της Επιτροπής στο πλαίσιο της εφαρμογής της οδηγίας 2009/142/ΕΚ του Ευρωπαϊκού Κοινοβουλίου και του Συμβουλίου σχετικά με τις συσκευές αερίου (κωδικοποιημένη έκδοση) (ΕΕ C 349 της 22.12.2010, σ. 6).
   
      ΠΑΡΑΡΤΗΜΑ
      
         Δημοσίευση τίτλων και στοιχείων αναφοράς εναρμονισμένων προτύπων βάσει της ενωσιακής νομοθεσίας εναρμόνισης
      
      
                  ΕΟΤ (1)
                  
               
               
                  Στοιχεία αναφοράς και τίτλος του εναρμονισμένου προτύπου
                  (και έγγραφο αναφοράς)
               
               
                  Στοιχεία αναφοράς του αντικατασταθέντος προτύπου
               
               
                  Ημερομηνία λήξης της ισχύος του τεκμηρίου συμμόρφωσης του αντικατασταθέντος προτύπου
                  Σημείωση 1
               
            
                  CEN
               
               
                  EN 521:2006 Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας
               
               
                  EN 521:1998
                  Σημείωση 2.1
               
               
                  Ημερομηνία λήξης
                  (30.11.2009)
               
            
                  
                     Προειδοποίηση
                      (2): Η παρούσα δημοσίευση δεν καλύπτει φορητές εστίες αερίου οριζόντιου σχεδιασμού (3).
               
            
            
         (1)  ΕΟΤ: Ευρωπαϊκός Οργανισμός Τυποποίησης:
      
                  —
               
               
                  CEN: Avenue Marnix 17, 1000 Brussel/ Bruxelles, ΒΕΛΓΙΟ, τηλ.+32 25500811, φαξ + 32 25500819 (http://www.cen.eu)
               
            
         (2)  Σύμφωνα με την εκτελεστική απόφαση (ΕΕ) 2015/2414 της Επιτροπής, της 17ης Δεκεμβρίου 2015, σχετικά με τη δημοσίευση με περιορισμό στην Επίσημη Εφημερίδα της Ευρωπαϊκής Ένωσης της αναφοράς στο εναρμονισμένο πρότυπο EN 2006:521 «Προδιαγραφές συσκευών που λειτουργούν αποκλειστικά με υγραέριο — Φορητές συσκευές υγραερίου με πίεση λειτουργίας την πίεση του αεριοποιημένου υγραερίου στο δοχείο τροφοδοσίας», σύμφωνα με την οδηγία 2009/142/ΕΚ του Ευρωπαϊκού Κοινοβουλίου και του Συμβουλίου (ΕΕ L 333 της 19.12.2015, σ. 120).
      
         (3)  Οι εστίες αερίου οριζόντιου σχεδιασμού αποτελούνται από διάταξη καυστήρα που προσαρμόζεται σε οριζόντιο σώμα, το οποίο περιλαμβάνει ενσωματωμένο θάλαμο φιάλης αερίου δίπλα στον καυστήρα.
      Σημείωση 1: Γενικά, η ημερομηνία λήξης της ισχύος του τεκμηρίου συμμόρφωσης είναι η ημερομηνία απόσυρσης, η οποία καθορίζεται από τον Ευρωπαϊκό Οργανισμό Τυποποίησης, αλλά εφιστάται η προσοχή των χρηστών των προτύπων αυτών στο γεγονός ότι σε ορισμένες εξαιρετικές περιπτώσεις, αυτό μπορεί να αλλάξει.
      Σημείωση 2.1: Το νέο (ή τροποποιημένο) πρότυπο έχει το ίδιο πεδίο εφαρμογής όπως το αντικατασταθέν πρότυπο. Τη δεδομένη ημερομηνία, το αντικατασταθέν πρότυπο παύει να παρέχει τεκμήριο συμμόρφωσης με τις ουσιώδεις απαιτήσεις της οδηγίας.